JAS รายได้บรอดแบนด์ลด-ต้นทุนขายพุ่ง! ฉุด Q1 พลิกขาดทุน 875 ล้าน
JAS รายได้ธุรกิจบรอดแบนด์อินเทอร์เน็ต-ต้นทุนขายพุ่ง! ฉุดผลงานไตรมาส 1/66 พลิกขาดทุน 875.03 ล้านบาท จากช่วงเดียวกันของปีก่อนมีกำไรสุทธิ 132.31 ล้านบาท
JAS รายได้ธุรกิจบรอดแบนด์อินเทอร์เน็ต-ต้นทุนขายพุ่ง! ฉุดผลงานไตรมาส 1/66 พลิกขาดทุน 875 ล้าน
10 พ.ค. 2566

บริษัท จัสมิน อินเตอร์เนชั่นแนล จำกัด (มหาชน) หรือ JAS รายงานผลการดำเนินงานไตรมาส 1 สิ้นสุดวันที่ 31 มีนาคม 2566

โดยผลการดำเนินงานพลิกขาดทุนเนื่องจากรายได้รวมจากการดำเนินงานในไตรมาส 1 ปี 2566 อยู่ที่ 4,771 ล้านบาท ลดลง 349 ล้านบาทคิดเป็นร้อยละ 7 เมื่อเทียบกับไตรมาสเดียวกันของปีก่อน โดยเฉพาะรายได้จากส่วนงานให้บริการอินเทอร์เน็ตความเร็วสูงและอินเทอร์เน็ตทีวี จำนวน 4,215 ล้านบาท ลดลง 399 ล้านบาทคิดเป็นร้อยละ 9 เมื่อเทียบกับไตรมาสเดียวกันของปีก่อน เป็นผลจากการแข่งขันที่รุนแรงในธุรกิจบรอดแบนด์อินเทอร์เน็ต แม้บริษัทฯ จะพยายามรักษาฐานลูกค้าด้วยการนำเสนอแพ็คเก็จที่หลากหลาย เพื่อตอบโจทย์ผู้ใช้บริการ แต่ยังไม่สามารถเพิ่มรายได้รวมได้ตามเป้าหมาย
นอกจากนี้ต้นทุนขายและบริการไตรมาส 1 ปี 2566 จำนวน 3,688 ล้านบาท เพิ่มขึ้น 537 ล้านบาท คิดเป็นร้อยละ 17 เมื่อเทียบกับไตรมาสเดียวกันของปีก่อนทั้งนี้เมื่อหักปัจจัยเรื่องการรับคืนค่า USO เมื่อไตรมาส 1 ปี 2565 ออกไปแล้ว พบว่าต้นทุนขาย และบริการที่เพิ่มขึ้นในไตรมาส 1 ปี 2566 หลักๆ มาจากธุรกิจเหมืองขุดบิตคอยน์ การให้บริการวงจรเช่าทั้งในประเทศและ ระหว่างประเทศ